**Lamont Marcell Jacobs Jr.** (sündinud 26. septembril 1994 El Pasos) on Itaalia sprinter, kahekordne olümpiavõitja.

Ta osales oma esimestel kergejõustikuvõistlustel kümneaastaselt. Varem oli ta tegelenud korvpalli ja jalgpalliga. Jacobsi jalgpallitreener Adriano Bertazzi märkas tema kiirust ning soovitas proovida sprinti.

Sportlaskarjääri alguses keskendus Jacobs kaugushüppele. Ta tuli 2016. aastal Itaalia meistriks ning hüppas Itaalia U23 vanuseklassi meistrivõistlustel lubastust tugevama taganttuulega 8.48. Rio de Janeiro olümpiamängudel ta reievigastuse tõttu ei osalenud. 2019. aastal otsustas ta keskenduda sprindile, sest pidevad vigastused ei lubanud tal kaugushüppega edukalt tegeleda.

2021. aasta Euroopa sisemeistrivõistlustel võitis ta 60 meetri jooksus kuldmedali Itaalia rekordiga 6,47. Juunis jooksis ta Savonas 100 meetri jooksu Itaalia rekordi 9,95. Sellega sai temast 150. mees, kes suutnud määrustepäraselt joosta 100 meetrit alla 10 sekundiga. 

Suveolümpiamängudel Tokyos püstitas ta eeljooksus Itaalia rekordi 9,94. Poolfinaalis parandas ta oma tulemust 10 sajandikuga, joostes Euroopa rekordi 9,84. Finaalis tuli Jacobs üllatuslikult olümpiavõitjaks, edestades Fred Kerleyt ja Andre De Grasse'i. Ajaga 9,80 tõusis ta kõigi aegade edetabelis jagama 10. kohta Steve Mullingsiga. Temast kiiremini olid 100 meetrit jooksnud vaid USA ja Jamaica sprinterid. 4 × 100 meetri teatejooksus võitis ta Itaalia meeskonna koosseisus oma teise kuldmedali. Jacobs oli ka Itaalia koondise lipukandja olümpiamängude lõputseremoonial.

2022. aasta sisemaailmameistrivõistlustel Belgradis püstitas ta 60 meetri jooksu poolfinaalis Itaalia rekordi 6,45. Finaalis tuli ta Euroopa rekordiga 6,41 maailmameistriks, edestades Christian Colemani kolme sajandikuga. Selle tulemusega tõusis Jacobs kõigi aegade edetabelis 4. kohale. Maailmameistrivõistlustel Eugene'is oli ta vigastuse tõttu sunnitud 100 meetri poolfinaali eel võistlemisest loobuma. Euroopa meistrivõistlustel Münchenis võitis ta ajaga 9,95 Zharnel Hughesi ja Jeremiah Azu ees 100 meetri jooksus kuldmedali.

2023. aasta Euroopa sisemeistrivõistlustel võitis ta 60 meetri jooksus kaasmaalase Samuele Ceccarelli järel hõbemedali ajaga 6,50.

Isiklikud rekordid
------------------

Väljas

| Ala | Tulemus | Aeg | Koht |
| --- | --- | --- | --- |
| 100 m | **9,80** AR | 1. august 2021 | Jaapan Tokyo |
| 200 m | **20,61** | 6. mai 2018 | Itaalia Campi Bisenzio |
| Kaugushüpe | **7.95** | 4. juuni 2016 | Tuneesia Tunis |

Sees

| Ala | Tulemus | Aeg | Koht |
| --- | --- | --- | --- |
| 60 m | **6,41** AR | 19. märts 2022 | Serbia Belgrad |
| 200 m | **22,45** | 2. veebruar 2013 | Itaalia Ancona |
| Kaugushüpe | **8.07** | 4. veebruar 2017 | Itaalia Ancona |

Allikas: Rahvusvaheline Kergejõustikuliit

Isiklikku
---------

Jacobs on sündinud Ameerika Ühendriikides ja tal on ka USA kodakondsus. Tema ema Viviana Masini on itaallane ja isa Lamont Marcell Jacobs seenior afroameeriklane. Vanemad tutvusid, kui Lamont Marcell Jacobs seenior teenis Itaalias USA maaväes ning kolisid seejärel Fort Blissi sõjaväelinnakusse Texases. Pärast poja sündi suunati Jacobs seenior teenima Lõuna-Koresse ning nad läksid lahku. Viviana Masini kolis pojaga Itaaliasse. Lamont Marcell Jacobs Jr. on öelnud, et kuigi on sündinud USAs, tunneb ta ennast itaallasena.

Marcell Jacobs elab koos abikaasa Nicole Dazaga Roomas. Neil on kaks last, Anthony ja Meghan. Varasemast suhtest on Jacobsil poeg.

Jacobs on ametilt politseinik ning kuulub Itaalia Politsei spordiklubisse. Politseiteenistuses ei ole ta töötanud.

Viited
------

1. ↑
2. ↑
3. ↑
4. ↑

Välislingid
-----------

|  |  |
| --- | --- |
|  | Pildid, videod ja helifailid Commonsis: **Marcell Jacobs** |

* Marcell Jacobs Rahvusvahelise Kergejõustikuliidu kodulehel Muuda Vikiandmetes

| * v
* r
Meeste 100 m jooksu olümpiavõitjad |
| --- |
| 
1896: Thomas Burke • 1900: Frank Jarvis • 1904: Archie Hahn • 1908: Reggie Walker • 1912: Ralph Craig • 1920: Charlie Paddock • 1924: Harold Abrahams • 1928: Percy Williams • 1932: Eddie Tolan • 1936: Jesse Owens • 1948: Harrison Dillard • 1952: Lindy Remigino • 1956: Bobby Joe Morrow • 1960: Armin Hary • 1964: Bob Hayes • 1968: Jim Hines • 1972: Valeri Borzov • 1976: Hasely Crawford • 1980: Allan Wells • 1984: Carl Lewis • 1988: Carl Lewis • 1992: Linford Christie • 1996: Donovan Bailey • 2000: Maurice Greene • 2004: Justin Gatlin • 2008: Usain Bolt • 2012: Usain Bolt • 2016: Usain Bolt • 2020: Marcell Jacobs |